Noteikumi apstiprināti

2020.gada 23.septembrī

Vadims Ļašenko

LFF valdes priekšsēdētājs

\_\_\_\_\_\_\_\_\_\_\_\_\_\_\_\_\_\_\_\_\_\_

**LFF reglamenta par spēlētāju statusu un pārejām pielikums Nr.13**

**Latvijas telpu futbola spēlētāju statusa un pāreju noteikumi**

**Definīcijas (šī reglamenta izpratnē):**

**Virslīgas čempionāts** – Augstākā ranga Latvijas čempionāts telpu futbolā;

**1.līgas čempionāts** – Otrais pēc ranga Latvijas čempionāts telpu futbolā;

**Klubs** – sporta organizācija (juridiska persona), kura piedalās LFF organizētajās telpu futbola sacensībās - **Virslīgas un 1.līgas čempionātos**;

**Izlase** – komanda, kas pārstāv Latviju Eiropas un citās starptautiskajās sacensībās;

**LFF** – Latvijas Futbola federācija;

**Pāreja** – spēlētāja dokumentāli apstiprināta kluba maiņa;

**Pārejas karte** – dokuments, kas apstiprina spēlētāja pāreju no viena kluba uz citu;

**Pirmais pāreju periods** - pāreju periods starp sezonām saskaņā ar attiecīgo sacensību reglamentu;

**Otrais pāreju periods** – pāreju periods sezonas laikā saskaņā ar attiecīgo sacensību reglamentu;

**Profesionāls spēlētājs** – spēlētājs, kuram ir spēkā esošs LFF reģistrēts darba līgums ar klubu;

**Amatieris** – spēlētājs, kuram nav spēkā esoša LFF reģistrēta darba līguma ar klubu, bet ir amatieru līgums;

**Amatieru līgums** – dokuments, kas definē amatiera un kluba savstarpējas darba attiecības (amatiera un kluba tiesības un pienākumus).

**Kompensācija** – maksājums, kuru Klubs veic par spēlētāja pāreju Latvijas telpu futbola spēlētāju statusa un pāreju noteikumos paredzētajos gadījumos un apmērā.

**NOTEIKUMU PIEMĒROJAMĪBA:**

Latvijas telpu futbola spēlētāju statusa un pāreju noteikumi (turpmāk - Noteikumi) nosaka:

* Latvijas telpu futbola spēlētāju statusu, piedaloties LFF organizētajās telpu futbola sacensībās – Virslīgas čempionātā un 1.līgas čempionātā (turpmāk – sacensības);
* Kārtību, kādā tiek īstenotas futbolistu pārejas no viena Sacensību Kluba uz citu Sacensību Klubu;
* Kārtību un apmēru, kādā tiek kompensēti Sacensību Klubu izdevumi par futbolistu trenēšanu un sagatavošanu;
* Kārtību, kādā tiek izšķirti strīdi starp Sacensību Klubiem saistībā ar Noteikumu piemērošanu;
* Noteikumi ir piemērojami tikai attiecībā uz spēlētājiem - amatieriem.

**1. SPĒLĒTĀJA PĀREJA:**

Ar spēlētāja pāreju šo Noteikumu izpratnē saprotama spēlētāja pāreja no viena Sacensību Kluba uz citu Sacensību Klubu. Spēlētāju pārejas notiek, pamatojoties uz iesaistīto Sacensību Klubu aizpildītām un parakstītām pārejas kartēm.

**2. SPĒLĒTĀJA TIESĪBAS UZ PĀREJU:**

**2.1.** Spēlētājs ir tiesīgs pāriet no viena Kluba uz citu Klubu šādos gadījumos:

**2.1.1.** Klubi ir savstarpēji vienojušies, ka spēlētāja pāreja notiek bez Kompensācijas maksas, kas noteikta Latvijas telpu futbola spēlētāju statusa un pāreju noteikumos;

**2.1.2.** Spēlētāja jaunais Klubs ir veicis Kompensācijas maksu un LFF (sacensibas@lff.lv) ir iesniegta spēlētāja pārejas karte ar spēlētāja iepriekšējā Kluba piekrišanu spēlētāja pārejai;

**2.1.3.** Spēlētāja pārstāvētais Klubs pēdējā sezonā nepiedalījās Sacensībās. Tādā gadījumā Kompensācija par spēlētāja pāreju nav jāveic (pārejas kartes noformēšana nav nepieciešama);

**2.1.4.** Spēlētāja pārstāvētais Klubs pārejas iesniegšanas brīdī kā juridiska persona ir likvidēta un LFF nav savlaicīgi iesniegta vienošanās ar citu Klubu par tiesību un saistību pārņemšanu vai pārejas iesniegšanas brīdī diskvalificēta vismaz uz gadu no LFF sacensībām. Arī tādā gadījumā Kompensācija par spēlētāja pāreju nav jāveic (pārejas kartes noformēšana nav nepieciešama);

**2.1.5**. Spēlētāja iepriekšējais Klubs nav piekritis spēlētāja pārejai, taču ir samaksāta Kompensācija Noteikumos paredzētajā apmērā, un spēlētājam nav citu dokumentāli pierādāmu saistību ar iepriekšējo Klubu.

**3. SPĒLĒTĀJU PĀREJU PERIODI:**

Spēlētāju pārejas starp Klubiem notiek tikai pāreju periodu laikā. Pāreju periodu termiņi tiek noteikti Sacensību reglamentos. Spēlētājam ir atļauta tikai viena pāreja viena pāreju perioda ietvaros. Spēlētāja īre tiek pielīdzināta pārejai.

**4. DISKVALIFIKĀCIJAS:**

Sacensību dalībniekam, pārejot uz citu Klubu, spēkā esošā diskvalifikācija saglabājas.

**5. SPĒLĒTĀJA PĀREJAS ORGANIZĒŠANA:**

**5.1.** Klubam, kas ir ieinteresēts reģistrēt spēlētāju, jāiesniedz spēlētāja iepriekšējam Klubam (kurā spēlētājs ir reģistrēts) spēlētāja pārejas karte. Pārejas karte var tikt iesniegta Kluba pārstāvim personīgi vai nosūtot to uz Kluba oficiālo (pieteikumā norādīto) e-pasta adresi.

**5.2.** Gadījumā, ja pārejas karte tiek nodota Kluba pārstāvim personīgi, spēlētāja iepriekšējā Kluba pārstāvim ir jāapliecina pārejas kartes saņemšana ar parakstu un datumu. Gadījumā, ja spēlētāja iepriekšējais Klubs atsakās pieņemt pārejas karti, spēlētāja jaunajam Klubam ir jānosūta pārejas karte uz spēlētāja iepriekšējā Kluba oficiālo e-pastu.

**5.3.** Pārejas karti var parakstīt tikai personas, kurām Klubā ir pārstāvības tiesības vai Kluba pilnvarotas personas.

**5.4.** Ja spēlētāja iepriekšējais Klubs **piekrīt** pārejai, tas 5 (piecu) darba dienu laikā paraksta pārejas karti un iesniedz to spēlētāja jaunajam Klubam un LFF (sacensības@lff.lv)**.**

**5.5.** Ja spēlētāja iepriekšējais Klubs **nepiekrīt** pārejai, tad 5 (piecu) darba dienu laikā Klubam pārejas kartē ir jānorāda pārejas **atteikuma iemesli** un jāiesniedz pārejas karte gan spēlētāja jaunajam Klubam, gan LFF (sacensības@lff.lv). LFF komiteja vēl 5 (piecu) darba dienu laikā izskata iepriekšējā Kluba atteikuma iemeslu un pieņem lēmumu par pārejas reģistrēšanu vai nereģistrēšanu.

**5.6.** Ja spēlētāja iepriekšējais Klubs nesniedz atbildi 5 (piecu) darba dienu laikā jaunajam Klubam un LFF, jaunajam Klubam obligāti nākamajā dienā ir jāinformē par to LFF (sacensības@lff.lv), kas pati sazinās ar iepriekšējo Klubu un vēl 2 (divu) darba dienu laikā pieprasa sniegt atbildi. LFF izskata iepriekšējā Kluba sniegto atbildi un pieņem lēmumu par pārejas reģistrēšanu vai nereģistrēšanu. Gadījumā, **ja minēto kopsummā 7 (septiņu) darba dienu laikā** Klubs, kurā spēlētājs ir reģistrēts, nesniedz atbildi uz pārejas pieprasījumu vai arī iesniegtajai atbildei no iepriekšēja Kluba, t.sk. atteikumam pārejai, LFF skatījumā nav pietiekama pamatojuma (LFF izskata šo gadījumu kopsummā vēl 3 (trīs) darba dienu laikā), pāreja stājas spēkā.

**5.7.** Par spēlētāja **pārejas datumu** tiek uzskatīts datums, kad iepriekšējais Klubs **5 (piecu) darba dienu laikā** ir parakstījis pārejas karti un iesniedzis spēlētāja jaunajam Klubam un LFF (p.6.4.) vai nākamā diena, kad iepriekšējais Klubs **10 (desmit) darba dienu laikā** no pārejas iesniegšanas nav to parakstījis un LFF apstiprina pāreju (p.6.6.), vai kad **10 (desmit) darba dienu laikā** no pārejas iesniegšanas un atbildes saņemšanas, LFF nesaskata pārejas atteikumā pamatojumu un apstiprina pāreju (p.6.5. un p.6.6.).

**5.8.** Pārejas kartei ir jābūt nosūtītai Klubam pārejas perioda ietvaros un arī **datumam uz pārejas kartes** ir jābūt pārejas perioda ietvaros, citādi pārejas karte nav derīga.

**5.9.** Pāreja **stājas spēkā** pie nosacījuma, ka ir samaksāta Kompensācijas maksa un Noteikumu 5.nodaļā minētā spēlētāja pārejas maksa.

**5.10.** Pārejas var stāties spēkā arī pēc pāreju perioda termiņa beigām ar nosacījumu, ka attiecīgais spēlētājs nav piedalījies Sacensībās pēc pāreju perioda beigām sava iepriekšējā Kluba sastāvā.

**6. KOMPENSĀCIJAS VISPĀRĒJIE NOSACĪJUMI:**

**6.1.** Kompensācijas maksu ir tiesīgi saņemt tikai tie Klubi, kuri ir piedalījušies spēlētāja trenēšanā un sagatavošanā un kuru sastāvā spēlētājs kalendārā gada laikā ir aizvadījis (izgājis laukumā) vismaz vienā attiecīgā Kluba spēlē Sacensībās.

**6.2.** Tiesības uz Kompensāciju ir tikai pēdējam spēlētāja Sacensību Klubam, kurā spēlētājs ir bijis reģistrēts. Gadījumā, ja pāreja notiek starpsezonas laikā, tad par Sacensību - **Virslīgas vai 1.līgas čempionāta -** dalībniekiem tiek uzskatīti Klubi, kuri ir piedalījušies minētajos čempionātos pēdējās sezonas laikā.

**6.3.** Kompensācijas maksa ir jāveic tikai par tiem spēlētājiem, kuri ir iekļauti kluba iesniegtajā, aktuālajā aizsargāto spēlētāju sarakstā. Šo spēlētāju skaits nevar pārsniegt 10 (desmit). Iesaistītie Klubi savstarpēji var vienoties par citu šajos Noteikumos paredzētās Kompensācijas maksu.

**6.4.** Kompensācijas maksa ir jāveic arī gadījumos, ja spēlētājs pēc spēlēšanas citu valstu Klubu komandās atgriežas Latvijā un tiek pieteikts dalībai Sacensībās. Tāpat kompensācijas maksa ir jāveic, ja spēlētājs Latvijā piedalījās citās sacensībās vai nepiedalījās sacensībās vispār.

**6.5.** Kompensācijas maksa veicama 10 (desmit) dienu laikā no rēķina izrakstīšanas brīža ar pārskaitījumu uz LFF bankas kontu.

**6.6.** Ja spēlētāja jaunais Klubs atsakās izmaksāt Kompensācijas maksu saskaņā ar Noteikumiem, attiecīgais spēlētājs paliek reģistrēts iepriekšējā Klubā.

**6.7.** Klubs ir tiesīgs saņemt kompensāciju arī atkārtotas viena un tā paša spēlētāja pārejas gadījumā.

**7. KOMPENSĀCIJAS APMĒRS:**

**Pirmā pāreju perioda laikā:**

**7.1.** Ja spēlētājs vēlas pirmā pāreju perioda laikā pāriet uz citu Klubu, spēlētāja iepriekšējais Klubs ir tiesīgs saņemt Kompensācijas maksu vienas valstī noteiktās minimālās mēnešalgas apmērā.

**7.2.** Ja spēlētājs, kurš pēdējo divu UEFA sacensību laikā (vismaz vienā no tām) ir piedalījies **Nacionālās telpu futbola izlases spēlēs** vai ir bijis minētās izlases kandidāts, vēlas pārejas perioda laikā pāriet uz citu Klubu, spēlētāja iepriekšējais Klubs ir tiesīgs saņemt Kompensācijas maksu divu valstī noteikto minimālo mēnešalgu apmērā.

**7.3.** **Ja spēlētājs nav piedalījies Sacensībās** nepārtraukti vienu kalendāro gadu vai ilgāk un vēlas pāriet uz citu Klubu, spēlētāja pēdējais Klubs nav tiesīgs saņemt Kompensācijas maksu.

**7.4.** Ja spēlētājs, kurš pēdējo divu jaunatnes izlašu oficiālo sacensību laikā (vismaz vienā no tām) ir piedalījies **oficiālās telpu futbola jaunatnes izlases spēlēs** vai ir bijis minētās izlases kandidāts,vēlas pārejas perioda laikā pāriet uz citu Klubu, spēlētāja iepriekšējais Klubs ir tiesīgs saņemt Kompensācijas maksu divu valstī noteikto minimālo mēnešalgu apmērā.

**Otrā pāreju perioda laikā:**

**7.5.** Ja spēlētājs vēlas otrā pāreju perioda laikā pāriet uz citu Klubu, spēlētāja iepriekšējais Klubs ir tiesīgs saņemt Kompensācijas maksu divu valstī noteikto minimālo mēnešalgu apmērā**.**

**7.6.** Ja spēlētājs, kurš pēdējo divu UEFA sacensību laikā (vismaz vienā no tām) ir piedalījies **Nacionālās telpu futbola izlases spēlēs** vai ir bijis minētās izlases kandidāts, vēlas otrā pāreju perioda laikā pāriet uz citu Klubu, spēlētāja iepriekšējais Klubs ir tiesīgs saņemt Kompensācijas maksu triju valstī noteikto minimālo mēnešalgu apmērā.

**7.7. Ja spēlētājs nav piedalījies Sacensībās** nepārtraukti vienu kalendāro gadu vai ilgāk un vēlas pāriet uz citu Klubu, spēlētāja pēdējais Klubs nav tiesīgs saņemt Kompensācijas maksu.

**7.8.** Ja spēlētājs, kurš pēdējo divu jaunatnes izlašu oficiālo sacensību laikā (vismaz vienā no tām) ir piedalījies **oficiālās telpu futbola jaunatnes izlases spēlēs** vai ir bijis minētās izlases kandidāts, vēlas otrā pāreju perioda laikā pāriet uz citu Klubu, spēlētāja iepriekšējais Klubs ir tiesīgs saņemt Kompensācijas maksu triju valstī noteikto minimālo mēnešalgu apmērā.

**8. CITI NOTEIKUMI:**

**8.1.** Visus strīdīgos gadījumus (neminētus šajos Noteikumos) attiecībā uz spēlētāju pārejām un Kompensāciju maksu pēc LFF sacensību organizācijas komitejas pieprasījuma izskata LFF spēlētāju statusa un pārejas komisija, kas pieņem galīgo lēmumu.

**8.2.** Visus pārkāpumus attiecībā uz spēlētāju pārejām un Kompensāciju maksu, pēc LFF sacensību organizācijas komitejas pieprasījuma, izskata LFF DK, kas pieņem lēmumu par soda piemērošanu.

**8.3.** LFF saņemtos Kompensācijas maksas līdzekļus pārskaita Klubiem, kuriem pienākas Kompensācija par spēlētāja sagatavošanu. LFF ir tiesīga saņemtos Kompensācijas līdzekļus ieturēt no Klubiem gadījumos, ja attiecīgajam Klubam ir nenokārtotas saistības pret LFF vai citiem LFF biedriem.

**8.4.** Spēlētāju starptautiskās pārejas organizē LFF saskaņā ar FIFA spēlētāju statusa un pāreju reglamentu (*FIFA regulations on status and transfer of players*).